ועדת העבודה, הרווחה והבריאות, כנסת 17, פרוטוקול מספר 35, 2006-07-04 11:00

משה שרוני: בוקר טוב.

משה שרוני: אני פותח את הישיבה שנקבע שהיא דחופה מאוד בנושא פיטורי אחיות בריאות הציבור, ביניהן אחיות מן החינוך המיוחד, צמצום פערים ובריאות הילד.

משה שרוני: הוועדה היא משותפת לוועדה לזכויות הילד שבראשה עומדת חברת הכנסת שלי יחימוביץ'.

משה שרוני: קיבלנו מכתב מד"ר יורם בלשר מההסתדרות הרפואית שהוא חרד לכל הדברים שהוא שמע ומה שנעשה.

משה שרוני: הוא שמח שמצאנו לנכון לקיים את הישיבה לפני נושאים אחרים שדחינו כי זה עניין דחוף מאוד.

משה שרוני: חברת הכנסת שלי יחימוביץ', את רוצה להתייחס?

שלי יחימוביץ': ראשית אומר שאנחנו קבענו לאתמול ישיבה של הוועדה לזכויות הילד, אבל שמחנו לבטל את הישיבה לטובת הישיבה המשותפת הזאת, ולו רק למען האלמנט ההצהרתי כדי להגביר את החשיבות הרבה שאנחנו מייחסים לנושא הזה.

שלי יחימוביץ': ההודעה על פיטורי 700 אחיות הציבור היא עוד אבן דרך במסע להרס השירות הזה, שהוא שירות חיוני ביותר.

שלי יחימוביץ': התוודעתי אליו כבר בוועדת הכספים, ומדובר בתהליך שאי-אפשר לחשוד בתמימות שלו וברצון מכוון להפריט את השירות הזה לחלוטין ואולי גם בסופו של הליך להיפטר ממנו.

שלי יחימוביץ': אם בודקים את מספר הקיצוצים ואת מספר העברות התקציבים מטיפת חלב לקופות החולים אנחנו מגיעים לשיעורים מבהילים של קיצוץ בשירות הזה, במיוחד אם אנחנו מסתכלים גם על גידול באוכלוסייה.

שלי יחימוביץ': להערכתי, זה עשוי להגיע בחישוב הזה של הגידול באוכלוסייה אפילו ל- 50% קיצוץ.

שלי יחימוביץ': יש כאן הרס של שירות שהוא טיפול מונע במובן הבסיסי של המילה.

שלי יחימוביץ': גם מי שלא חושב שהמדינה צריכה להיות אחראית לבריאותם של ילדיה, אפילו מבחינת החישוב הכספי – הרי העלות הכספית של התפרצות מחודשת חלילה של מגפת הפוליו או החצבת, הרי טיפול של המדינה לאורך שנים בהתפרצות מחודשת כזאת של מגפה שהיא תוצאה ישירה של הקיצוצים האלה תעלה למדינה יותר.

שלי יחימוביץ': אם מוסר ואחריות המדינה כלפי הילדים לא מדברים אליכם אז לפחות החישובים הכלכליים לטווח הרחוק.

שלי יחימוביץ': לטווח הרחוק אנחנו עושים כאן שירות בסיסי, חיוני, מניעתי שאם נחסל אותו נהיה בעוד כמה שנים עדים לתוצאה שהיא נטל גדול מאוד על מערכת הבריאות והשיקום.

שלי יחימוביץ': מעבר לכך, יש כאן עוד סממן של התנערות של המדינה מכל אחריות על אזרחיה והפקרתם בהתחלה בידי שירותים פרטיים.

שלי יחימוביץ': אני מבינה שאנחנו אמורים לבחור בין דבר לכולירע, אנחנו אמורים לבחור מה יותר טוב: האם תהיה אגודה שהיא גם סוג של הפרטה או האם נעסיק את אחיות בריאות הציבור באמצעות קבלן, ואז אולי למדינה תהיה קצת יותר אפשרות פיקוח – שתי האפשרויות האלה בעיניי אינן קבילות.

שלי יחימוביץ': אחיות בריאות הציבור צריכות לעבוד לפי תקנים של משרד הבריאות.

שלי יחימוביץ': אני יודעת שזה נשמע דמיוני באטמוספרה של היום, אבל אם לפחות נגיש את העניין כתביעה נחרצת ונבטיח למרר את החיים לאוצר ולמשרד הבריאות אם לא נראה תזוזה בכיוון הזה, זה יכול להיות תחילתו של צעד למניעת ההרס המתמשך הזה.

משה שרוני: אפשר לעשות דיל בין העבודה לבין גיל, בל"ד וש"ס כדי להוכיח לחשב הכללי של האוצר שהוא לא אלוהים.

משה שרוני: צריכים להחזיר את מה שהיה פעם במדינת ישראל.

משה שרוני: מדינת ישראל לא יכולה לאפשר לקבלנים לתת שירות.

משה שרוני: כולם צריכים להיות עובדי משרד הבריאות.

אפרים סנה: מי יכול לומר לנו מהי אותה האגודה למען שירותי בריאות הציבור?

אפרים סנה: מהו המקור התקציבי הקבוע שלה?

אפרים סנה: אני חושש שזאת שוב שיטה שהמדינה מתקלפת מאחריות לשירות חברתי, מחנה אותו באיזשהו מגרש חנייה ארעי, ובסוף זה מוביל לניוון השירות.

אפרים סנה: אם אני טועה וזה גוף פיננסי מוצק שסטנלי מורגן ו- Bank of Englandתומכים ביציבותו הפיננסית, אז אולי קצת אנחנו- - -

שלי יחימוביץ': גם שרי אריסון לא.

שלי יחימוביץ': זאת שאלה עקרונית.

אפרים סנה: אולי יש משהו שאת ואני לא יודעים ויאירו את עינינו.

אפרים סנה: יש כאן מישהו מהאגודה הנכבדה?

משה שרוני: למה צריכים לשאול את האגודה?

אפרים סנה: אולי המנכ"ל יגיד לנו.

אפרים סנה: כי עליו החשב הכללי מטיל להתקלף מהחובה ולהפקיד את זה בידי האגודה למען שירותי הבריאות.

וילמה מאור: זה נמצא היום בידי האגודה.

אפרים סנה: אבל הם רוצים להמשיך את הסידור הזה.

אפרים סנה: כשאני שומע שמוציאים למכרז שירות חברתי אני כבר מתקומם.

אפרים סנה: כי כשמוציאים למכרז נותנים תמריץ להוריד את השירות.

משה שרוני: כדי שכולנו נהיה יותר חכמים אני אתן את רשות הדיבור למנכ"ל משרד הבריאות, פרופ' ישראלי.

משה שרוני: בבקשה.

אבי ישראלי: הפיטורים ביום חמישי היו בגלל עניין טכני לחלוטין.

אבי ישראלי: הפטור ממכרז של האגודה לבריאות הציבור נגמר ב- 26 ביולי- -

שלי יחימוביץ': זה לא טכני, אתה יודע.

אבי ישראלי: זה טכני לחלוטין.

שלי יחימוביץ': אבל זה ביטוי- - -

אבי ישראלי: אי-אפשר לפטר את העובדים האלה, אף אחד לא מתכוון לפטר אותם.

אבי ישראלי: זה לא רק אחיות בריאות הציבור, זה 1200 עובדים; מתוכם 450 הם עובדים שעוסקים בבריאות הנפש.

אבי ישראלי: אף אחד לא מתכוון לפטר אותם, אלא להיפך – אנחנו מתכוונים להמשיך איתם את ההסכמים.

אבי ישראלי: אנחנו במשרד הבריאות מתנגדים לצאת למכרז.

אבי ישראלי: אנחנו נדון על זה בשבוע הבא עם החשב הכללי, ונסביר לו למה זה לא הגיוני לצאת למכרז.

אבי ישראלי: אנחנו עובדים על כך שיהיה פטור ממכרז.

אבי ישראלי: יש ישיבה מחר בעניין הזה, וכל מה שהיה היה עניין טכני.

אבי ישראלי: אני מצטער ששמעתי על זה אחרי שפיטרו את האנשים- -

מוריה אשכנזי: גם לא הייתה משכורת.

אבי ישראלי: עניין המשכורת תוקן באותו יום או למחרת- -

קריאה: לא.

אבי ישראלי: היום הם יראו את זה בחשבון?

קריאה: כן.

קריאה: לא.

אבי ישראלי: למה את אומרת "לא"?

אבי ישראלי: אם הוא אומר כן אני בטוח שזה נכון.

אבי ישראלי: היום הם יראו את זה בחשבונות.

אבי ישראלי: גם על זה אני מצטער.

אבי ישראלי: גם עניין המשכורת סודר, וגם לזה אין קשר לפיטורים.

אבי ישראלי: אנחנו מערבבים פה כמה דברים.

אבי ישראלי: אפשר לעצור פה, אין יותר מזה מה להגיד.

אבי ישראלי: אין שום היגיון לצאת למכרז בנושא הזה, זה לא מתאים למכרז.

דוד אזולאי: זאת גם עמדת האוצר?

קריאה: לא.

קריאה: זאת לא עמדת משרד האוצר.

משה שרוני: פרופ' ישראלי אומר את דעתו, הוא לא מדבר בשם האוצר ולא מעניין אותו כרגע מה האוצר יגיד.

שלי יחימוביץ': אבל הוא תלוי באוצר.

משה שרוני: כולנו תלויים באוצר.

שלי יחימוביץ': - - - משא ומתן?

משה שרוני: אנחנו קובעים את המדיניות, ולא האוצר.

שלי יחימוביץ': אני מברכת אותך על הגישה הזאת.

חיים אורון: איציק עדנאן אמר לי קודם שאפשר להוציא את הנאום משנה שעברה ומלפני שנתיים.

חיים אורון: זה מתחיל להיות סוג של פגישת מחזור- -

שלי יחימוביץ': לא בשביל כולנו, אנחנו חדשים.

משה שרוני: מה רע בפגישת מחזור?

חיים אורון: יש יתרון גדול בפגישת מחזור אם משתתפים בה רק אלה שהיו בעבר.

חיים אורון: אם כל פעם מצטרפים חדשים סימן שזה לא הופך לפגישת מחזור, אלא לדבר אחר.

חיים אורון: למה זה רע?

חיים אורון: הרע הוא בעיקר בשימוש במושג האלגנטי של "מערבבים".

חיים אורון: מאחורי הערבוב הזה מסתתר מאבק בלתי פוסק בין משרד האוצר לבין משרד הבריאות, ומי שמשלם את המחיר הוא ציבור הרופאים והאחיות, שנמצאים בתוך המעגל הזה, וקודם כל הילדים.

חיים אורון: באופן מתמשך, הרבה מעבר למה שמתחייב ומשיקולים שלא שייכים לנושא הזה יש סימן שאלה על המערכות האלה ומאבק בלתי פוסק כל 3-4 חודשים לארגן כסף בלי שהממשלה מקבלת החלטה ברורה כממשלה; לא החשב פעם אחת בגלל מכרז, ולא פיילוט פעם שנייה.

חיים אורון: 50 מיליון של הפיילוט נמצאים בתקציב.

חיים אורון: נכון, אבי?

אבי ישראלי: בוודאי.

חיים אורון: הם נמצאים בתקציב, רק פה יש 50 מיליון פיילוט בתקציב, ופה יש צרכים בסכום אחר, והכסף לא מתחבר עם הצרכים.

חיים אורון: מכיוון שמי שרואה את הצרכים יש לו השקפה אחת; ומי שרואה את הכסף יש לו השקפה שנייה; ומי שהיה צריך לקבוע את הפיילוט – לא צריך שום פיילוט, לא צריך שום 50 מיליון.

חיים אורון: אני התחייבתי על 3 מיליון שקל להעביר מסקנות של מחקר.

חיים אורון: כולם יודעים את תוצאות המחקר.

חיים אורון: תוצאות המחקר יהיו שהשירות צריך להיות ממלכתי, כולל ושהמתכונת הקיימת פה היא שהורסים אותה.

חיים אורון: על-פי כל אמות המידה הבינלאומיות היא בהישגים הגדולים ביותר.

חיים אורון: עכשיו רוצים לסכן את זה, שמכון ברוקדייל או מכון אחר יביא מחקר.

חיים אורון: אם יתברר שהבחינה הזאת בעלת תוצאות אחרות אני מוכן לבלוע את הניירות של התזכירים האלה.

חיים אורון: אני חושב שלא.

חיים אורון: כי כל אנשי המקצוע שיושבים כאן שנה אחרי שנה אומרים לנו את זה, ומשרד הבריאות אומר לנו.

חיים אורון: אנחנו נמצאים לשבת בראשית דיוני התקציב, ויש מטרה אחת: לא לגרום לכך שלא יהיה מכרז, אלא להפסיק את הרעשים שגורמים לנזק נוראי במערכת הזאת.

חיים אורון: מוריה, הגענו ל- 3600 תלמידים לאחות?

מוריה אשכנזי: 5100.

חיים אורון: כל שנה המספר עולה; 5100 תלמידים לאחות בריאות הציבור.

חיים אורון: כששר הבריאות לשעבר החזיר את בריאות הציבור לאחריות משרד הבריאות.

חיים אורון: אני מתכתב עם 4 יועצים משפטיים, והם לא יכולים לתת לי תשובה על השאלה מה דינה של ממשלה שלא מממשת חוק.

חיים אורון: יש התכתבות ביני לבין יועצים משפטיים, ולא הצלחתי עד היום לקבל עד היום כבר 3 שנים תשובה מסודרת כי, לדעתי, היועץ המשפטי פוחד שהעניין יגיע לבג"ץ וייתקע.

חיים אורון: אני לא חושב שזה יישאר בבג"ץ - -

משה שרוני: ההצעה שלך היא שכל השירות הזה יהיה ממלכתי.

חיים אורון: שיישאר ממלכתי ומתוקצב במסגרת מסודרת ומוגדרת.

שלי יחימוביץ': אתה יכול לתרום לנו את ניסיונך הרב ולהציע לנו הצעה פרקטית לסדר?

חיים אורון: ההצעה היא מאוד ברורה: אם תהיה פה עמדה משותפת ממשלחת של הוועדה על כל מרכיביה הפוליטיים, ואם כל המרכיבים שיושבים עכשיו על התקציב יבינו שזה העניין – הסעיף הזה על הפיילוט לא מופיע בתקציב הוא מופיע בדברי ההסבר לתקציב במקומות שרוב האנשים לא קוראים אותו.

חיים אורון: ה- 50 מיליון שקל שמונחים שם לפיילוט משנה לשנה, ואם ייקחו את זה, זה יהיה, ואם לא ייקחו את זה אז לא.

חיים אורון: צריך לקבל הכרעה ממשלתית.

חיים אורון: זאת עמדתו של משרד הבריאות לדורותיו.

חיים אורון: המנכ"ל הנוכחי אומר את זה בכל דיון.

חיים אורון: מה שמגלגלים הוא טעות מקצועית.

נאדיה חילו: אני מברכת על הדיון הזה.

נאדיה חילו: רעיון ההפרטה של שירותי הבריאות החל לפני שנתיים.

נאדיה חילו: בהתחלה דובר על סגירת השירות והבאתו לקופות החולים.

נאדיה חילו: התמודדנו עם העניין הזה לפני שנתיים.

נאדיה חילו: בתור מי שניהלה תחנה לבריאות המשפחה ביפו במשך 10 שנים אני יודעת גם מה ההשלכות של העניין הזה.

נאדיה חילו: זה לא רק חיסונים; התחנה לבריאות המשפחה משמשת היום מסגרת חברתית, טיפולית ומניעתית.

נאדיה חילו: זה בשום אופן לא רק להעביר לקופות החולים רק חיסונים.

נאדיה חילו: בדרך כלל מי שייפגע בעיקר הן השכבות הנמוכות, כי או שהן ישכחו או שלא ימצאו אוזן קשבת שם, או שלא יקבלו את המידע על מניעה והדרכת הורים.

נאדיה חילו: זה לא רק לקבל עוד חיסון מקופות חולים.

נאדיה חילו: דבר שני, ילדים בבריאות בתחנות לבריאות המשפחה הם ילדים בריאים.

נאדיה חילו: בשום פנים ואופן לא היינו שולחים אותם לקופות חולים שיישבו שם עם אוכלוסיות החולים, כי זה חושף אותם להידבקויות במחלות.

משה שרוני: קופות החולים בקושי מספקים את השירות לחברי הקופה, הם יכולים לקחת עוד משהו?

נאדיה חילו: היה מאבק שנמשך שנתיים.

נאדיה חילו: לפני שנתיים ישבנו ממש כשעמדה חרב סגירה מעל מרכזי בריאות הציבור, והיה מאבק של האחיות בעניין הזה, וברגע האחרון הוועדה מנעה את זה.

נאדיה חילו: פתאום היום מופיעה האגודה למען שירותי הבריאות.

נאדיה חילו: כל פעם יש רעיונות משונים שמטרתם היחידה היא לפגוע בנשים ובילדים.

נאדיה חילו: אני מציעה לא רק לדחות את זה כך שבשנה הבאה יעלה רעיון אחר משונה יותר.

נאדיה חילו: צריך לפעול להחזיק את התחנות לבריאות המשפחה, לשמור עליהן כמה שאפשר.

נאדיה חילו: בשנתיים האחרונות גם התקינה היא הרבה יותר גדולה.

נאדיה חילו: מספר התינוקות שמטופלים בידי כל אחות עלה פי כמה, קיצצו משרות, העלו את התקינה של מספר הילדים לאחות.

נאדיה חילו: גם זאת פגיעה.

נאדיה חילו: המערכת ספגה את זה, אבל שלא יהיה שום רעיון על הפרטה גם על השירות הבסיסי שנשאר לטובת הילדים והנשים.

דוד אזולאי: אני מברך את יוזמי הדיון החשוב הזה.

דוד אזולאי: רק אתמול כולנו היינו עדים להצעת חוק של סיעת הגמלאים בקשר לתיקון הגמלה - -

שלי יחימוביץ': סליחה, זה של מפלגת העבודה.

שלי יחימוביץ': גזרו עלינו קופון פעמיים.

משה שרוני: לא נתווכח של מי זה.

דוד אזולאי: רציתי רק להגיד שאתמול תוקן עוול של הממשלה הרעה הקודמת.

דוד אזולאי: על זה אין ויכוח.

שלי יחימוביץ': על זה אין ויכוח.

דוד אזולאי: פה יהיה אותו דבר: זה שוב עוול שנמשך מהקדנציה הקודמת, לצערי הרב.

דוד אזולאי: אנחנו עומדים בפני בעיה של שירות שכולנו גדלנו עליו.

דוד אזולאי: אני כאיש חינוך בעברי, יודע לכמה תלמידים יכולנו לעזור בזכות השירות הזה ולשפר את איכות חייהם.

דוד אזולאי: לולא השירות הזה אני בטוח שהילד הזה היה יכול להמשיך לגדול בבית-הספר ואף אחד לא היה עולה על הבעיה שיש לו.

דוד אזולאי: מאוד מפריע לי שיושב כאן מנכ"ל משרד הבריאות שהכול היה טכני, אבל לא שמעתי ממנו דבר ברור, שיש כאן גם ויכוח: אנשים טוענים שלא קיבלו משכורת- -

משה שרוני: אנחנו לא עוסקים בזה.

דוד אזולאי: אני יודע.

דוד אזולאי: אני רק שואל את המנכ"ל האם אתם ממשיכים את השירות הזה?

דוד אזולאי: כן או לא? לא קיבלתי תשובה ברורה לעניין הזה.

אבי ישראלי: התשובה היא: בוודאי שכן.

דוד אזולאי: עד סוף השנה?

אבי ישראלי: בוודאי.

דוד אזולאי: תודה.

יעקב מרגי: יישר כוח על קיום הדיון.

יעקב מרגי: בדיונים האלה כבר היינו עם מנכ"ל משרד הבריאות הנוכחי ועם המנכ"ל הקודם.

יעקב מרגי: גברת מוריה אשכנזי נמצאת פה בוועדה יותר מאשר בבית שלה, אבל כנראה תפילותיה לא נענו.

יעקב מרגי: אחד הפרויקטים הטובים שהמדינה הזאת פיתחה הוא בריאות הציבור.

יעקב מרגי: אני גדלתי במוסדות החינוך בשנות ה- 60 וה- 70 ובאתי ממשפחה ברוכת ילדים, והיום אני מלווה משפחות ברוכות ילדים, ואני יודע שכבר היום זה חסר.

יעקב מרגי: אנשים לא יכולים להקים משפחה ולהביא ילדים לעולם כי לא היה מי שיסביר להם מה זה חצבת, מה זה חזרת ומהם כל הסיבוכים שנלווים להם.

יעקב מרגי: זה פרויקט שכל העולם התקנא בנו, ציינו את זה בכל הפורומים, ואנחנו רוצים לחסל אותו במו-ידינו.

יעקב מרגי: כנראה, יש אמרה כזאת שלא צריך להצליח כי אחר-כך "מתלבשים" עליך.

יעקב מרגי: גם היום במערכת הבריאות ואפילו בוועדות הסל מדברים בקול על הרפואה המונעת.

יעקב מרגי: כנראה יד אחת לא יודעת מה השנייה עושה.

יעקב מרגי: אני יודע שמשרד הבריאות לא רוצה להוציא את זה תחת ידיו, אלא רוצה לחזק את זה.

יעקב מרגי: צריך לקום בנחרצות נגד המגמות באוצר.

יעקב מרגי: אדוני יושב ראש ועדת העבודה והרווחה, אתה עושה עבודה טובה, יישר כוח על הנושאים שאתה מביא ומסיים אותם בצורה החלטית.

יעקב מרגי: צריך לומר לאוצר שירד מזה, לא יעזור כלום.

יעקב מרגי: אנחנו מדברים עכשיו על העקשנות העיוורת של האוצר להשאיר את ה- 50 מיליון ולתקצב אותם.

יעקב מרגי: אני קורא לוועדה לקרוא אחת ולתמיד בדיון הזה לבטל את כל הניסיונות להוציא את זה לקופות או לגופים אחרים.

אחמד טיבי: אני אחזור על הדברים שאמר עמיתי חבר הכנסת מרגי בצדק.

אחמד טיבי: אני מלווה את הנושא הזה ופוגש את מוריה יותר מדי בבניין הזה, והאמת היא שאנחנו לא רוצים לראות אותה פה- -

משה שרוני: זאת לא הצלחה?

אחמד טיבי: לא.

קריאות: - - -

אחמד טיבי: אנחנו אוהבים לעבוד בשיתוף איתה, במיוחד בנושא החשוב הזה משום שהשירות הזה הוא אחד השירותים המתקדמים בכל מה שקשור ליחסי מערכת הבריאות עם הקהילה.

אחמד טיבי: יש רושם שכל הזמן מונף משהו כחרב על צווארו של הפרויקט הזה.

אחמד טיבי: את החרב הזה צריך להסיר פעם אחת ולתמיד, זה תפקידו של הפרלמנט להגן על השירות הזה.

אחמד טיבי: יש להבדיל בין עמדתו של משרד הבריאות כפי שמתבטאת בדבריו החשובים של המנכ"ל פרופ' אבי ישראלי לבין האוצר.

אחמד טיבי: אבל התביעה צריכה להיות שהשירות הזה הוא לא קבלני; אסור שיהיה שירות של קבלן שירותי בריאות.

אחמד טיבי: לכן התקנים צריכים להיות ממוסדים וממלכתיים במערכת הבריאות באופן קבוע.

אחמד טיבי: זה לא המצב.

אחמד טיבי: לכן זאת גם צריכה להיות הכוונה והתוצאה בסופו של דבר.

ואסל טאהא: אני מצטרף לכל מה שאמרו חבריי.

ואסל טאהא: פיטורי אחיות גורמים לזעזוע של המערכת, והזעזוע פוגע בשירות.

ואסל טאהא: כמו שאמר חבר הכנסת טיבי, השירות הזה הוא אחד השירותים המתקדמים שאנחנו חשים בו בכל מקום ומקום ובכל מוסד, במיוחד בבתי-הספר.

ואסל טאהא: להעביר אותו לקופות זה רק פוגע בשירות ומזעזע את המערכת.

ואסל טאהא: מה אנחנו עושים?

ואסל טאהא: את השירות שאנחנו מגישים להם בבתי הספר הם לא יקבלו בצורה נכונה בקופות.

ואסל טאהא: לכן העברתו לקופות זה צעד שרק יפגע בשירות לציבור ויזעזע את המערכת.

ואסל טאהא: לכן אני קורא לכל חבריי לקרוא יחד לבטל את הפגיעה ולהחזיר את השירות כפי שהיה.

דב חנין: אני לא רוצה לחזור על הדברים החשובים שאמרו חברי הכנסת.

דב חנין: מסתמנת פה אחדות דעים מאוד רחבה בוועדה, והיא אחדות חשובה.

דב חנין: מעבר לחלוקה אופוזיציה-קואליציה צריך לצאת מכאן קול צלול, ברור וחזק שאומר שהדבר הזה לא מתקבל על דעתנו, אנחנו לא מסכימים לזה, ולא ניתן לזה לעבור ולהתרחש.

דב חנין: אבל אנחנו צריכים לנתח את הדבר הזה מעבר למשבר הנקודתי שיש כרגע.

דב חנין: אני מבין שהמשבר אולי ייפתר, ואני אשמח אם הוא ייפתר.

דב חנין: יש בעיה מבנית שמערכת כל-כך חיונית כמו הרפואה המונעת בבתי-הספר נתפסת במקרה הטוב ביותר כבן חורג שמקבל את השיירים – אם ישנם שיירים, ואם המערכת באמת עובדת ולא קורות תקלות בדרך.

דב חנין: הרי כל המערכת פה היא מערכת אבסורדים.

דב חנין: נמצא בידינו נייר מאיר העיניים של ה-מ.מ.מ.

דב חנין: שמראה לנו מצב משונה ביותר שבו הרשויות מחלקות ביניהן את האחריות שמשותף לכולם בתחום הזה, אבל הפתרון - -

אפרים סנה: זה נקרא dilution of responsibility.

משה שרוני: צריכים להגיד תודה לרועי גולדשמידט על המסמך הזה, שקולע כל-כך למטרה.

דב חנין: בהחלט תודה.

דב חנין: נראה לי שהמפתח לפתרון העניין הוא שועדת העבודה, הרווחה והבריאות צריכה לקחת חלק מאוד אקטיבי ולהיאבק.

דב חנין: אנחנו צריכים להגיע למצב שאחיות הבריאות הציבורי ואחיות בתי הספר יהיו עובדות של משרד ממשלתי.

דב חנין: המצב האבסורדי הזה הוא הדוגמה לאן אנחנו מגיעים עם הטירוף הזה של עובדי קבלן.

דב חנין: אנחנו רואים שהמערכת הזאת לא יעילה בניגוד לכל מה שמספרים לנו, שזאת יעילות וחיסכון.

דב חנין: זה לא יעיל, זה לא חסכוני, זה מוביל אותנו ממשבר למשבר.

דב חנין: אנחנו צריכים לפתור את הנושא הזה לפחות בתחום כל כך קריטי כמו בריאות הציבור ובריאות הילדים.

חיים אמסלם: אדוני היושב ראש, אני רוצה להצטרף לכל הדברים החשובים שנאמרו כאן.

חיים אמסלם: החשיבות של אחיות בתי הספר מתרכזת בשלוש נקודות חשובות: ברור שמדובר כאן על רפואה מונעת – מה יש לנו פה יותר מרפואה מונעת?

חיים אמסלם: הנגישות של התלמיד ובעייתו לאחות שנעשית בצורה זמינה ומידית, זה דבר שאי-אפשר לתת לו שום צורה כאשר אתה מעביר את זה לקופות החולים.

חיים אמסלם: דבר שני, לאחות יש תפקיד מבחינה חברתית.

חיים אמסלם: האחות היא אוזן קשבת, לפעמים הרבה יותר טובה מהמורה- -

יצחק קדמן: הייתה.

יצחק קדמן: זה כבר לא קיים.

חיים אמסלם: אנחנו רוצים שהנושא הזה ירד לתמיד מסדר היום הציבורי, תימצא הדרך והתקנים, ואחיות תשולבנה באופן סופי והרמטי בבתי- הספר.

אברהם רביץ: הנושא הזה עלה לפני הרבה שנים.

אברהם רביץ: אני שימשתי לפני הרבה שנים יושב ראש ועדת הכספים, והקדשנו לזה מספר דיונים, ומי שרוצה לעבור על פרוטוקולים יכול לראות את כל כתבי ההתנסחויות על שירות אחיות בתי-הספר.

אברהם רביץ: אז העפנו את הבקשה של האוצר קילומטרים רבים, כך שבמשך מספר שנים זה כבר לא עלה.

אברהם רביץ: אני מציע שנעשה זאת גם היום- -

שלי יחימוביץ': מתי זה היה?

אברהם רביץ: לפני כ- 10 שנים.

אפרים סנה: כשאני הייתי שר הבריאות ב- 94', לפני 12 שנה.

אברהם רביץ: אנחנו צריכים להוציא את זה.

אברהם רביץ: לך יש הכוח הזה, אני בעד דעת זקנים.

משה שרוני: חבר הכנסת רביץ, בלי הנוער הזה אין מדינה, שתדע.

אברהם רביץ: אבל עם הדעה של הזקנים תעיף אותם שלא יביאו את זה שוב.

יצחק קדמן: אני רוצה לחסוך לאדוני ישיבה נוספת מפני שהטריקים פה לא נגמרים.

יצחק קדמן: עכשיו זה הסוג הזה של הטריק של מכתבי פיטורים.

יצחק קדמן: עם כל הכבוד לאדוני המנכ"ל, כשאחות מקבלת מכתב פיטורים זה לא טכני.

יצחק קדמן: אני לא הייתי רוצה להיות במקומה, ואני לא רוצה שאף אחד אחר יהיה במקומה גם אם יבטלו את זה.

יצחק קדמן: אני רוצה שיוציאו מכתבי פיטורים לאנשי אגף התקציבים באוצר, נראה אותם גיבורים.

יצחק קדמן: זה לא טכני.

יצחק קדמן: יש פה פגיעה, ולא משנה אם זה החשב או חידוש המכרז.

יצחק קדמן: כשאחות מקבלת מכתב פיטורים, תחשבו גם על העניין הזה גם אם זה יבוטל מחרתיים.

יצחק קדמן: אני רוצה לחסוך את הישיבה הבאה.

יצחק קדמן: יש כבר סיפור נוסף של עיריית ירושלים.

יצחק קדמן: נפגשתי עם ראש עיריית ירושלים לפני מספר ימים בלשכתו, והוא אמר לי שמשרד האוצר הבטיח לו למחוק חובות של עיריית ירושלים בתנאי שהוא לא יעמוד למכשול בפני העברת טיפות החלב בירושלים לקופות החולים.

יצחק קדמן: אני מצטט את ראש עיריית ירושלים; סוחטים אותו כדי שהוא יוותר על השירות.

קריאות: - - -

קריאה: תחזור שוב על מה שאמרת.

יצחק קדמן: עיריית ירושלים היא אחת העיריות היחידות שמחזיקות את טיפות החלב, גם תל-אביב.

יצחק קדמן: הופעל עליו לחץ כבד ביותר להעביר את השירות של טיפות החלב לקופות חולים בעיר.

יצחק קדמן: לקופות החולים בעיר הובטח כסף תמורת השירות הזה.

יצחק קדמן: לראש עיריית ירושלים הובטחה עזרה בגירעון תקציבי אפילו לא של הסעיף הזה, זה מה שהוא אמר לי.

יצחק קדמן: עיריית ירושלים מינתה ועדה מקצועית בראשותו של פרופ' יונתן מן.

יצחק קדמן: הוועדה הזאת עומדת להמליץ שלא להעביר את טיפות החלב בירושלים לקופות החולים.

יצחק קדמן: למרות זאת נעשים בשטח מחטפים.

יצחק קדמן: קופות החולים כבר מתארגנות ודרשו ממשרד הבריאות להעביר להם חיסונים אף על פי שהוועדה ממליצה להפך.

יצחק קדמן: במקום שנקיים עוד ישיבה כשהעניין הזה יתפוצץ בשבוע הבא, אני מציע לך לכלול את זה בישיבה הזאת.

יצחק קדמן: חבר הכנסת חיים אורון צודק: יש מכנה משותף לכל הדברים האלה.

יצחק קדמן: אמרתי פעם שזה עניין לפסיכיאטר לחקור את האובססיה של משרד האוצר להרוס את השירות הזה.

יצחק קדמן: ניסו דרך החוק.

יצחק קדמן: חברת הכנסת תמר גוז'נסקי עיגנה את זה בחוק שהשירות הזה יהיה ממלכתי.

יצחק קדמן: זה לא יהיה נתון לוויכוח, זה חוק של מדינת ישראל.

יצחק קדמן: ניסו דרך חוק ההסדרים לבטל את העניין הזה ולהעביר אותו לקופות החולים.

יצחק קדמן: נכשל משרד האוצר בחוק ההסדרים כי הכנסת לא נתנה- -

משה שרוני: לא הכנסת, הוועדה.

יצחק קדמן: כשנכשל העניין דרך חוק ההסדרים האוצר חזר דרך החלון.

יצחק קדמן: לא נתנו לו דרך הדלת, אז הוא המציא את הבלוף הזה שנקרא פיילוט.

יצחק קדמן: זה לא פיילוט וזה לא מחקר, זה ניסיון להעביר שורה ארוכה של טיפות חלב לקופות החולים בניגוד למה שאומר החוק.

יצחק קדמן: גם העסקה באמצעות האגודה: למה אחיות צריכות להיות מועסקות באמצעות כל מיני אגודות למיניהן.

יצחק קדמן: למה אם השירות הוא ממלכתי לא מדובר בעובדות מדינה לכל דבר ועניין.

יצחק קדמן: אם הם רוצים שייקחו את כל אגף התקציבים של האוצר ויעסיקו את העובדים שלהם באגודות, יקבלו הם מכתבי פיטורים פעם בשנה, לצאו אתם למכרז כל שנתיים.

יצחק קדמן: תעזבו את האחיות האלה.

משה שרוני: פרופ' פרנסיס מימוני, בבקשה.

פרנסיס מימוני: אני מייצג את ההסתדרות הרפואית ואת איגוד רופאי הילדים.

פרנסיס מימוני: מפריע לי שאומרים אחיות כי זאת קבוצה הרבה יותר גדולה של אנשים.

פרנסיס מימוני: זה גם כולל 30 רופאים.

פרנסיס מימוני: זה אחות ל- 5600 סטודנטים, תלמידים, ויש רופא אחד ל- 40,000 תלמידים.

פרנסיס מימוני: זה יותר מדי.

פרנסיס מימוני: כשיש קבלן פרטי הוא דואג לכיס שלו.

פרנסיס מימוני: זאת אומרת שאין לו חוזה.

פרנסיס מימוני: החוזה שלו נגמר, והוא צריך לפטר.

פרנסיס מימוני: כך שזה אומר לנו שאם אנחנו לא רוצים שהשערורייה הזאת תחזור כל כמה חודשים – ואנחנו באמת עייפים להגיע לכל הוועדות האלה - -

משה שרוני: המטרה של האוצר היא לעייף.

פרנסיס מימוני: נכון, והם לא יצליחו כי אנחנו לא שוכחים את המטרה העליונה: הילד במדינת ישראל.

פרנסיס מימוני: אנחנו הסניגורים של הילדים האלה.

פרנסיס מימוני: אני רוצה להבהיר שההרס התחיל מזמן.

פרנסיס מימוני: כפי שנאמר, כל פעם שאחות מקבלת מכתב פיטורים, אם יש לה אפשרות לעבוד במוסד אחר היא תעשה זאת.

פרנסיס מימוני: אחות או רופא צעירים לא ייכנסו לעבודה הזאת כשהם יודעים שכל שנה הם יכולים לקבל מכתב פיטורים, ויום אחד מכתב הפיטורים יהיה מכתב אמיתי.

פרנסיס מימוני: לא אמרנו עד הסוף: השירות הזה הוא השירות היחיד במדינת ישראל בכל תחום שקיבל את פרס ארגון הבריאות העולמי.

פרנסיס מימוני: לא רק אצלנו.

פרנסיס מימוני: מאוד חשוב לדעת שהבנק העולמי שבודק את הדברים בצורה יסודית בכל העולם הגיע למסקנה ששירות טיפולי ושירות מניעתי צריכים להיות בנפרד.

פרנסיס מימוני: עכשיו אנחנו שוב מנסים להרוס את זה.

פרנסיס מימוני: בו זמנית אנחנו חושבים על חיסונים, אבל מה אנחנו מדברים?

פרנסיס מימוני: איך האחיות והרופאים האלה יכולים לדאוג לנושאים כמו סמים, עישון ואלימות?

פרנסיס מימוני: זה בתחום שלהם.

פרנסיס מימוני: כמו שהרופאים והאחיות נותנים שיעור של הורות הם צריכים גם לתת שיעור לילדים האלה איך להצליח בחיים ולהיות מבוגרים מוצלחים ומצליחים.

פרנסיס מימוני: יש כאן סכנה מאוד גדולה, ואני מבקש ממשרד הבריאות לא לשתף פעולה עם זה.

פרנסיס מימוני: משרד הבריאות זה רופאים ואחיות, ואסור לשתף פעולה.

פרנסיס מימוני: אני מאוד מבקש מפרופ' ישראלי לנתח את המצב הזה.

פרנסיס מימוני: זה לא מצב טכני בלבד, הוא מהותי ועקרוני, ואתם צריכים להיות הסניגורים של הציבור ולא של האוצר.

משה שרוני: היות שחברת הכנסת שלי יחימוביץ' צריכה לצאת דחוף לוועדה אחרת, אני נותן לה את רשות הדיבור.

שלי יחימוביץ': אני מצטערת, אני יודעת שזה לא מקובל.

שלי יחימוביץ': זה המחיר על כך שהצטרפתי לוועדת העבודה והרווחה.

שלי יחימוביץ': אבי, אני אומרת לך מראש שכוונותיך טובות לחלוטין, ואנחנו לחלוטין לא מדברים על עניין טכני.

אבי ישראלי: הנושא הוא מהותי, ואני המתנגד הכי גדול להעברת טיפות החלב לקופות החולים- -

שלי יחימוביץ': אני שמחה לשמוע.

אבי ישראלי: - - ועם כל הכבוד לכולם, מי שהביא את כל הדוחות של הבנק העולמי זה אני.

שלי יחימוביץ': אני שמחה לשמוע את זה.

שלי יחימוביץ': האקט הטכני הזה הוא לכאורה יציר כפיו של התהליך הארור שאנחנו נמצאים בו.

שלי יחימוביץ': הדיון הזה כמו אחרים הוא מאוד מתסכל כי כולנו תמימי דעים כאן, וכולנו חיים בתוך קואליציה שאמורה להכיל בתוכה את השקפותיה ואת השקפותיך שהן די דומות בעניין הזה- -

משה שרוני: לא רק אני בקואליציה, גם את בקואליציה, לא?

שלי יחימוביץ': כן.

שלי יחימוביץ': אתה ואני שמנהלים יחד את הישיבה הזאת, השקפותינו דומות, ובכל זאת קולנו בקואליציה הזאת נבלע, ואנחנו קולות בודדים.

שלי יחימוביץ': המשימה שלנו היא גם כמובן להגיד את עמדתנו הנחרצת והמחייבת בוועדה, אבל גם לעבוד במישור הפוליטי ולחייב את הסיעות שלנו לתבוע את התביעה הזאת לקראת תקציב 2007, גם מידית אבל גם מבחינה מבנית ולהסתייע בשירותי ועדת הכספים.

שלי יחימוביץ': אנחנו במלחמת מאסף מאוד קשה נגד כוחות מאוד גדולים ששועטים קדימה לכיוון ההפרטה, וקשה לעצור אותם.

שלי יחימוביץ': נעשה כמיטב יכולתנו, שמחתי להתארח ב חברתך.

שלי יחימוביץ': תודה.

מוריה אשכנזי: שלום לכולם.

מוריה אשכנזי: אני מודה לכם, חברת הכנסת שלי יחימוביץ' וליושב ראש הוועדה מר שרוני, בשם כל האחיות על היוזמה לדיון הדחוף הזה מאחר שהבעיה דחופה וקשה.

מוריה אשכנזי: אני רוצה להתריע על מהלך שהוא ריטואל שחוזר על עצמו.

מוריה אשכנזי: מכיוון שאנחנו נחושות ומאמינות שהשירות הזה חייב להישאר ממלכתי ואסור לו לעבור לשום גורם אחר.

מוריה אשכנזי: שירות הבריאות לתלמיד היה עד 97' בשנים מאוד רעות ונתנו אותו חברות כוח אדם.

מוריה אשכנזי: אז הייתה הקטסטרופה, ואנחנו עלינו על זה במסגרת של בקרות שעשינו אנחנו, האחיות.

מוריה אשכנזי: בגין חוק ב-97' אנחנו נותנים את השירות.

מוריה אשכנזי: מאחר שאין תקינה במערכת שלנו בפועל השירות, הפיקוח עצמו, קליטת האחיות – כל הדינמיקה של הפעלת השירות מצויה בידי הפיקוח של משרד הבריאות.

מוריה אשכנזי: בפועל אך ורק חברת כוח האדם שמנהלת את הנושא מעסיקה - - - בהעברת המשכורות בלבד.

מוריה אשכנזי: וכאן קיימת סכנה.

מוריה אשכנזי: קראתי שיש הצעה נלוזה של האוצר להעביר את השירות לחברת כוח אדם פרטית תמורת 14 מיליון תוספת- -

משה שרוני: בתוספת של 17 מיליון.

מוריה אשכנזי: - - אני מבקשת מכל חברי הכנסת ומכל הפורום שיושב פה- -

משה שרוני: מוריה, ראית שיש חזית מאוחדת בין כל חברי הכנסת.

מוריה אשכנזי: פרופ' ישראלי, אמרת על מכתבי הפיטורים שזה טכני?

מוריה אשכנזי: האחיות קיבלו הביתה מכתבים.

מוריה אשכנזי: התהליך הזה חוזר על עצמו.

מוריה אשכנזי: רק בספטמבר היינו כאן, כשיושב ראש הכנסת הזמין דיון במליאה.

מוריה אשכנזי: אותו מהלך חוזר על עצמו כל 3-4 חודשים, ואי-אפשר לעבוד בצורה כזאת- -

אבי ישראלי: אני מסכים איתך.

מוריה אשכנזי: - - מספרן של האחיות הולך ופוחת, ומספרם של התלמידים עולה, אבל כשצריכים אותנו לאבעבועות שחורות, או לשפעת העופות או לסארס, אז אנחנו היינו, לא אף אחד אחר.

מוריה אשכנזי: גם לא חברת כוח האדם.

מוריה אשכנזי: לכן אני מבקשת, צריך להשיג את השירות הזה למשרד הבריאות, ולא רק את השירות שחברת כוח האדם תעסיק את האנשים מפני שהיא מבוססת על כסף.

משה שרוני: תודה רבה מוריה.

משה שרוני: מר יהודה כהן, בבקשה.

יהודה כהן: נושא הדיון הוא לא מי אוהב ומי פחות אוהב את הילדים.

יהודה כהן: אין כאן מישהו בחדר שלא רוצה את טובת הילדים.

יהודה כהן: זה לא הדיון וזה לא רלוונטי לשאלות המעשיות שעומדות על הפרק.

יהודה כהן: אני מלווה את הנושא כבר 20 שנה.

יהודה כהן: האגודה לבריאות הציבור היא לא קבלן כוח אדם; נכון שהיא מעסיקה עובדים כמו קבלן כוח אדם, אבל זאת עמותה שמטרתה בריאות הציבור.

יהודה כהן: דבר שני, צריך להודות שיש פה בעיה.

יהודה כהן: ב- 97' משרד הבריאות קיבל את השירות.

יהודה כהן: בשנים האחרונות אנחנו סופגים את הקיצוצים.

יהודה כהן: אני עבדתי במשרד הבריאות 25 שנה, וקיצוצים היו תמיד ותמיד יהיו.

יהודה כהן: לכן צריך להבין שאנחנו חיים במגבלה תקציבית.

יהודה כהן: כל החלטה שתהיה לטובת התלמידים היא מבורכת, אנחנו לא חייבים להיות בתוך ההחלטה הזאת.

יהודה כהן: בסופו של דבר המשמעות של השאיפות הטובות של כולם היא 350-400 מיליון שקל.

משה שרוני: מה זה מתוך תקציב כל כך גדול 350-400 מיליון שקל?

משה שרוני: אנחנו לא מדברים על כסף, אלא על בריאות הנוער ועל עתיד מדינת ישראל, ולא על כסף.

יהודה כהן: אנחנו רואים שיש בעיה, ואנחנו בסך-הכול מציעים את עזרתנו.

רון מיבר: אני מעמותת האחיות.

רון מיבר: אני לא רוצה לחזור על הדברים הטובים שנאמרו פה, וכולם נכונים, וגם לא על שאר הדברים.

רון מיבר: עושים פה הפרדה בין השירות לבריאות התלמיד לבין טיפות החלב, מכיוון שבשנים האחרונות התקציב הוא שונה.

משה שרוני: זה לא כל כך שונה.

משה שרוני: את יודעת שזה מתחיל בטיפת חלב, ואחר-כך מגיעים לבית-הספר.

רון מיבר: אני יודעת.

רון מיבר: השירות הוא שירות אחד.

רון מיבר: מכיוון שב- 97' חברה קבלנית קיבלה את המשכורות פתאום זה נעשה תקציב שונה, ופתאום מדברים על "כאילו" שני שירותים שונים.

רון מיבר: ואז מתחילים לדבר על העברת טיפות החלב לקופות החולים, ובית-הספר יהיה לחוד בחברה פרטית, כאילו הילדים לא קשורים זה לזה מגיל 5 והלאה.

רון מיבר: זאת שגיאה מספר אחת כי השירות הוא עם ראייה של רצף טיפולי.

רון מיבר: זה גם חוסך כי אז האחיות קשורות ללשכות.

רון מיבר: האחיות עוברות ממקום למקום בכל זמן שצריך: מטיפות החלב לבית-הספר ולהפך, מווסתים את העניין, גם בעניין ההדרכות.

רון מיבר: חברת כוח אדם תעשה מה שתעשה, תפטר כל 9 חודשים, מה הבעיה?

רון מיבר: יהודה כהן עושה את זה בתדירות הולכת וגוברת; פעם זה היה פעם בשנה, עכשיו זה פעם ב- 3 חודשים, תלוי בתקציב.

רון מיבר: לפני 97' השירות היה בידי חברת "מתן".

רון מיבר: השירות נהרס בתקופה הזאת, אבל מנכ"ל חברת "מתן" קנה מטוס פרטי, והוא קיבל את כל השמנת- -

משה שרוני: זה לא מעניין אותנו.

רון מיבר: מה שמעניין הוא שזה יישאר שירות ממלכתי, ולא שמישהו יגרוף את השמנת.

רון מיבר: האוצר גם יודע שהדבר הזה לא חוסך פרוטה.

רון מיבר: אם עכשיו עומדים לפתוח 6 טיפות חלב בירושלים עומדים לפתוח אותן בדיוק באותן שכונות שיש בהן 6 טיפות חלב אחרות של העירייה.

רון מיבר: אז איפה החיסכון?

משה שרוני: אם האוצר וכל המנהיגים שקובעים מדיניות היו חושבים רגע, והיו משקיעים יותר על רפואה מונעת לא היינו מבזבזים מיליארדים חינם.

ראובן קוגן: עשינו פה מספיק דיונים, אני הסברתי מספיק פעמים למה הממשלה החליטה מה שהחליטה- -

קריאה: למה?

ראובן קוגן: היה סיכום בין שר הבריאות לבין שר האוצר- -

משה שרוני: שר הבריאות הקודם?

ראובן קוגן: כן.

משה שרוני: עכשיו יש שר בריאות חדש.

ראובן קוגן: סוכם בין השרים שתהיה תוכנית מבחן להעברת טיפות החלב לקופות החולים.

ראובן קוגן: המהלך הזה הוא לא חדש לגמרי מכיוון שהיום 17% מהתינוקות מטופלים בקופות החולים.

ראובן קוגן: מצד שני אי-אפשר היה לעשות את המהלך הגדול כי היו חילוקי דעות בתוך משרד הבריאות ובתוך מערכת הבריאות על נכונות המהלך.

ראובן קוגן: אז חשבו ללכת לתוכנית מבחן בתנאי פיקוח ובקרה חדשים וייקחו מבנים של מכון מכובד כמו מכון ברוקדייל, ובעוד 3 שנים נקבל תוצאות של תוכנית המבחן, לפי התנאים החדשים של הפיקוח והמחקר, ואז נחליט האם המהלך הזה הוא נכון - -

משה שרוני: מי יפקח על זה?

ראובן קוגן: יש פיקוח של משרד הבריאות, ויש מחקר של מכון ברוקדייל שמלווה את התוכנית וייתן אחר-כך חוות דעת.

משה שרוני: הפיילוט בדרך כלל שט על הים; גם התוכנית שלכם תשוט על הים.

ראובן קוגן: אחרי כל הדיונים בין משרד הבריאות לבין משרד האוצר הוחלט שכמה יישובים ביש"ע ו- 4 יישובים בגבולות ישראל – תל-אביב, מודיעין, אילת וירושלים – ישתתפו בתוכנית הזאת.

ראובן קוגן: נחתמו לאחר משא ומתן הסכמים עם קופות החולים- -

משה שרוני: קופות חולים בקושי נותנים שירות לחברי הקופה, על מה אתם מבלבלים את המוח?

משה שרוני: הם לא מסוגלים לתת שירות.

ראובן קוגן: נותנים כבר 17%.

משה שרוני: נותנים קדחת.

משה שרוני: זהו.

ראובן קוגן: לכן צריך לבדוק את זה, אתה צודק.

משה שרוני: לבדוק, בטח.

משה שרוני: כמה מיליונים תשימו כדי לבדוק את זה?

משה שרוני: לעשות סקר-שמקר-פקר.

משה שרוני: לזה יש כסף.

ראובן קוגן: גם הפיקוח והבקרה נקבעו באותם הסכמים, איזה דיווחים צריך להעביר.

ראובן קוגן: גם התמריצים הכלכליים נבנו כך שהם לא מקבלים או כן מקבלים, והם לא עומדים ביעדים כאלה ואחרים.

ראובן קוגן: המהלך הזה ישפר את הפיקוח של משרד הבריאות כי כשמשרד הבריאות יפקח על גוף חיצוני יותר קל לו- -

משה שרוני: איפה למדת את זה?

משה שרוני: אתה יודע כמה מפקחים צריך משרד הבריאות כדי לפקח על כל מי שמבצע את העבודה?

משה שרוני: על מה אתם מדברים בכלל?

משה שרוני: אתם בעננים.

ראובן קוגן: בלשכות הבריאות יש גם אנשים שצריכים לפקח וכאלה שעושים את העבודה.

ראובן קוגן: מחר הם יצטרכו לפקח רק על התהליכים.

ראובן קוגן: לכן הממשלה החליטה ב- 2005- -

משה שרוני: הממשלה תחליט אחרת הפעם, אחרת לא תהיה ממשלה.

ראובן קוגן: אנחנו נמצאים בתהליך הזה כבר למעלה משנתיים - -

משה שרוני: תפסיקו את התהליך הזה, חבל על הזמן.

משה שרוני: זה נושא כל כך רציני ומשמעותי לעתיד מדינת ישראל, ואתם מברברים.

משה שרוני: לפקח בכל הארץ על קבלן לתת שירות אתה צריך 1500 מפקחים.

משה שרוני: אתה יודע כמה כסף זה עולה?

משה שרוני: יש לך ניסיון בזה?

משה שרוני: לא.

משה שרוני: יש לך ניסיון ב- 1, 2, 3, 4 – 5 מיליארד, 6 מיליארד, זה הכול.

משה שרוני: אתם מומחים בזה.

משה שרוני: לסיכום, ועדת העבודה, הרווחה והבריאות למדה לדעת כי האגודה למען שירותי בריאות הציבור שיגרה מכתבי פיטורין לכ- 1,400 עובדים, בהם כ- 700 אחיות בריאות הציבור וכ- 40 רופאי בריאות הציבור.

משה שרוני: הוועדה קובעת כי פיטורים אלה יובילו במיידי למצב של אנרכיה שתגרור אחריה פגיעה חמורה בשירותי הבריאות לציבור בטווח המיידי והארוך.

משה שרוני: הוועדה מזהירה כי הפגיעה המתמשכת בשירות, הבאה כבר לידי ביטוי בהיעדר מתן חיסונים לילדים, עלולה לגרום להתפרצות של מחלות קשות שלכאורה כבר עברו מהעולם.

משה שרוני: הוועדה קובעת כי על מנת להבטיח את רציפות שירותי בריאות הציבור בשנת תשס"ז, יש לבטל לאלתר ולמשוך את מכתבי הפיטורין שנשלחו לאחיות בריאות הציבור ולרופאים.

משה שרוני: הוועדה קובעת שאחיות בריאות הציבור יהיו עובדות ישירות של משרד הבריאות ולא יועסקו באמצעות אגודות וקבלנים.

משה שרוני: הוועדה קוראת לשר הבריאות ולשר האוצר למנות בדחיפות ועדה מקצועית בראשות שני המשרדים הנ"ל ובהשתתפות גורמים מקצועיים לקבוע את הדרך למתן השירות לבריאות הציבור בדרך מוגדרת ומתוקצבת.

משה שרוני: תודה רבה.